Forbrugerombudsmanden har anmeldt seks udbydere af kviklån for vildledende markedsføring.

Selskaberne har markedsført forbrugslån som en kassekredit, reklameret med vildledende priser eller vilkår og har desuden ikke oplyst priserne tydeligt nok.

Samtidig er flere af selskaberne blevet bedt om at sikre, at de personer, de udlåner penge til, rent faktisk har en chance for at betale pengene tilbage.

Det oplyser Forbrugerombudsmanden, Christina Toftegaard Nielsen, i en pressemeddelelse.

- Når deres markedsføring indeholder urigtige oplysninger, og forbrugerne i øvrigt vildledes, så er forbrugeren ikke bare uden den beskyttelse, som kreditvurderingen og kreditoplysningerne skal sikre.

- Forbrugeren risikerer tilmed at indgå en låneaftale på urigtige forudsætninger, siger hun.

De seks selskaber er 4finance, der står bag Vivus.dk og Zaplo.dk, Capitolia, der står bag Hurtiglaan.dk, Kronelaan.dk og Simbo.dk, og firmaet Gokredit, der markedsfører kviklån under samme navn.

Desuden gælder det Creamfinance, der står bag Lendon.dk, Finans 247, som har Kassekreditten.dk, og Ferratum, der markedsfører lån med samme navn.

Ferratum er politianmeldt for to brud på markedsføringsloven. De fem andre selskaber er blevet anmeldt for tre brud.